CELEX: 32021D1844
Language: et
Date: 2021-10-18 00:00:00
Title: Nõukogu otsus (EL) 2021/1844, 18. oktoober 2021, seisukoha kohta, mis võetakse Euroopa Liidu nimel Euroopa – Vahemere piirkonna lepinguga (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) moodustatud assotsiatsiooninõukogus seoses nimetatud lepingu protokolli nr 3 (päritolustaatusega toodete määratluse ja halduskoostöö meetodite kohta) muutmisega

21.10.2021   
               
               
                  ET
               
               
                  Euroopa Liidu Teataja
               
               
                  L 373/91
               
            
         NÕUKOGU OTSUS (EL) 2021/1844,
         18. oktoober 2021,
         seisukoha kohta, mis võetakse Euroopa Liidu nimel Euroopa – Vahemere piirkonna lepinguga (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) moodustatud assotsiatsiooninõukogus seoses nimetatud lepingu protokolli nr 3 (päritolustaatusega toodete määratluse ja halduskoostöö meetodite kohta) muutmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel (edaspidi „leping“) nõukogu ja komisjoni otsusega 2002/357/EÜ, ESTÜ (1) ja see jõustus 1. mail 2002.
                  
               
                     (2)
                  
                  
                     Leping sisaldab protokolli nr 3 päritolustaatusega toodete määratluse ja halduskoostöö meetodite kohta (edaspidi „protokoll nr 3“). Protokolli nr 3 artikli 4 kohaselt võib lepingu artikli 89 alusel asutatud assotsiatsiooninõukogu (edaspidi „assotsiatsiooninõukogu“) otsustada muuta protokolli nr 3 sätteid.
                  
               
                     (3)
                  
                  
                     Liit sõlmis Euroopa – Vahemere piirkonna sooduspäritolureeglite piirkondliku konventsiooni (edaspidi „konventsioon“) nõukogu otsusega 2013/94/EL (2) ja see jõustus liidu suhtes 1. mail 2012. Konventsioon sisaldab sätteid konventsiooniosaliste vahel sõlmitud asjakohaste kahepoolsete vabakaubanduslepingute alusel vahetatavate kaupade päritolu kohta ning need sätted ei piira kõnealustes kahepoolsetes lepingutes sätestatud põhimõtete kohaldamist.
                  
               
                     (4)
                  
                  
                     Pärast seda, kui nõukogu võttis vastu otsuse (EL) 2020/2067, (3) millega määrati kindlaks liidu nimel assotsiatsiooninõukogus võetav seisukoht lepingu muutmise kohta selle protokolli nr 3 asendamise teel, võttis assotsiatsiooninõukogu vastu otsuse nr 1/2021, (4) millega asendatakse protokolli nr 3 tekst uue tekstiga.
                  
               
                     (5)
                  
                  
                     Protokoll nr 3 sisaldab ühelt poolt dünaamilist viidet konventsioonile, mis muudab konventsiooni liidu ja Jordaania vahel kohaldatavaks, ning teiselt poolt üleminekusätteid, mida on kohaldatud alates 1. septembrist 2021 alternatiivsete päritolureeglitena lisaks konventsiooniga sätestatud kehtivatele päritolureeglitele.
                  
               
                     (6)
                  
                  
                     Osana liidu toetusest Jordaaniale Süüria pagulaskriisi kontekstis leppisid liit ja Jordaania 2016. aasta juulis kokku leevendada ajutiselt lepingu alusel Jordaania toodete liitu eksportimise suhtes kohaldatavaid päritolureegleid.
                  
               
                     (7)
                  
                  
                     Sellest tulenevalt võttis ELi-Jordaania assotsiatsioonikomitee vastu otsuse nr 1/2016, (5) millega muudeti protokolli nr 3 sätteid seoses mõiste „päritolustaatusega tooted“ määratlusega ja täiendati selliste päritolustaatuseta materjalidega tehtavate tööde ja töötlemistoimingute loendit, mis annavad päritolustaatuse teatavatele Jordaania territooriumil valmistatud tootekategooriatele ning on seotud töökohtade loomisega Süüria pagulastele ja jordaanlastele.
                  
               
                     (8)
                  
                  
                     ELi-Jordaania assotsiatsioonikomitee võttis vastu otsuse nr 1/2018 (6) protokolli nr 3 sätete muutmiseks, leevendades päritolureeglite kava veelgi ja pikendades otsusega nr 1/2016 kehtestatud kava kehtivust kuni 31. detsembrini 2030. Otsus nr 1/2018 jõustus 4. detsembril 2018.
                  
               
                     (9)
                  
                  
                     Otsuste nr 1/2016 ja nr 1/2018 jätkuva kohaldamise tagamiseks on vaja need siduda üleminekureeglitega, mida on kohaldatud alates 1. septembrist 2021. Selleks on vaja vastu võtta protokolli nr 3 muutev otsus, millega lisatakse sellele B liide, et jätkuks otsustes nr 1/2016 ja nr 1/2018 osutatud soodustuste kohaldamine. Sellise otsuse võtab vastu assotsiatsiooninõukogu. Seepärast on asjakohane määrata kindlaks liidu nimel assotsiatsiooninõukogus võetav seisukoht protokolli nr 3 muutmise kohta.
                  
               
                     (10)
                  
                  
                     Protokolli nr 3 B liite kohaldamisega peaksid kaasnema asjakohased järelevalve- ja aruandluskohustused. Lisaks peaks olema võimalik peatada protokolli nr 3 B liite kohaldamine, kui selle kohaldamise tingimused ei ole enam täidetud või kui kaitsemeetmeid käsitlevad tingimused on täidetud.
                  
               
                     (11)
                  
                  
                     Selleks et tagada otsuste nr 1/2016 ja nr 1/2018, sealhulgas nendes sätestatud erandite järjepidev kohaldamine ning võimaldades seeläbi volitatud eksportijatel ära hoida otsuse nr 1/2016 kohaldamisest tulenevat majanduslikku kahju, peaks assotsiatsiooninõukogu otsus sisaldama tagasiulatuva kohaldamise klauslit.
                  
               
                     (12)
                  
                  
                     Seetõttu peaks liidu nimel ELi-Jordaania assotsiatsiooninõukogus võetav seisukoht põhinema assotsiatsiooninõukogu otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Euroopa Liidu nimel Euroopa – Vahemere piirkonna lepinguga (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) moodustatud assotsiatsiooninõukogus võetav seisukoht seoses protokolli nr 3 (päritolustaatusega toodete määratluse ja halduskoostöö meetodite kohta) muutmisega põhineb assotsiatsiooninõukogu otsuse eelnõul (7).
            
            
               2.   Lõikes 1 osutatud seisukoha väheolulistes väiksemates muudatustes võivad liidu esindajad assotsiatsiooninõukogus ilma nõukogu täiendava otsuseta kokku leppida.
            
         
         
            Artikkel 2
            Käesolev otsus jõustub selle vastuvõtmise päeval ja kaotab kehtivuse 31. detsembril 2023.
         
         
            Luxembourg, 18. oktoober 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu ja komisjoni 26. märtsi 2002. aasta otsus 2002/357/EÜ, ESTÜ Euroopa - Vahemere piirkonna lepingu sõlmimise kohta, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel (EÜT L 129, 15.5.2002, lk 1).
         
            (2)  Nõukogu 26. märtsi 2012. aasta otsus 2013/94/EL Euroopa – Vahemere piirkonna sooduspäritolureeglite piirkondliku konventsiooni sõlmimise kohta (ELT L 54, 26.2.2013, lk 3).
         
            (3)  Nõukogu 7. detsembri 2020. aasta otsus (EL) 2020/2067 Euroopa Liidu nimel võetava seisukoha kohta Euroopa – Vahemere piirkonna lepinguga (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) asutatud assotsiatsiooninõukogus nimetatud lepingu muutmiseks seoses selle protokolli nr 3 (päritolustaatusega toodete määratluse ja halduskoostöö meetodite kohta) asendamisega (ELT L 424, 15.12.2020, lk 37).
         
            (4)  ELi-Jordaania assotsiatsiooninõukogu 15. aprilli 2021. aasta otsus nr 1/2021, millega muudetakse Euroopa – Vahemere piirkonna lepingut (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) seoses selle protokolli nr 3 (päritolustaatusega toodete määratluse ja halduskoostöö meetodite kohta) asendamisega [2021/742] (ELT L 164, 10.5.2021, lk 1).
         
            (5)  ELi ja Jordaania assotsiatsioonikomitee 19. juuli 2016. aasta otsus nr 1/2016, millega muudetakse Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) protokolli nr 3 sätteid seoses mõiste „päritolustaatusega tooted“ määratlusega ja selliste päritolustaatuseta materjalidega tehtavate tööde ja töötlemistoimingute loendiga, mis annavad päritolustaatuse teatavatele tootekategooriatele, mis on valmistatud konkreetsetes arendus- ja tööstuspiirkondades ning on seotud töökohtade loomisega Süüria pagulastele ja jordaanlastele [2016/1436] (ELT L 233, 30.8.2016, lk 6).
         
            (6)  ELi-Jordaania assotsiatsioonikomitee 4. detsembri 2018. aasta otsus nr 1/2018, millega muudetakse Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Jordaania Hašimiidi Kuningriigi vahel) protokolli nr 3 sätteid seoses mõiste „päritolustaatusega tooted“ määratluse ja selliste päritolustaatuseta materjalidega tehtavate tööde ja töötlemistoimingute loendiga, mis annavad päritolustaatuse teatavatele Jordaania Hašimiidi Kuningriigi territooriumil valmistatud tootekategooriatele ning on seotud töökohtade loomisega Süüria pagulastele ja jordaanlastele [2019/42] (ELT L 9, 11.1.2019, lk 147).
         
            (7)  Vt dokumenti ST 11793/21 veebilehel http://register.consilium.europa.eu.